陈师道
题明发高轩过图
滕王蛱蝶江都马，一纸千金不当价。
异才天纵非力能，画工不是甘为下。
今代风流数大年，含毫落笔开山川。
忽忘朽老压尘底，郤怪凫鸿堕目前。
尔来八二复秀出，万里河山才咫尺。
眼边安得有突兀，复似天地初开辟。
明窗写出高轩过，便逐愈湜闻吟哦。
晚知书画真有益，郤悔岁月来无多。
官禁修严断过访，时於僻寺逢税鞅。
秀润如行琮璧间，清明似引星辰上。
忧悲愉怢百不平，河擘太华东南倾。
平生秀句寰区满，拾掇余弃成丹青。
平湖远岭开精神，斗觉文字生清新。
未许二豪今角立，要知旁有卫夫人。